**Flere udlændige og færre offentligt ansatte skal redde dansk vækst**

Den største trussel lige nu mod forsat velstand og velfærd i Danmark er mangel på kvalificeret arbejdskraft i det private erhvervsliv - og en ny kedelig rekord i antallet af ansatte i den offentlige sektor. De private virksomheder skriger således efter kvalificeret arbejdskraft, mens det offentlige i hastigt tempo har drænet den i forvejen beskedne kø af ledige danskere.

* Det er sidste udkald, hvis vi skal være sikre på, at Danmark får gavn af det økonomiske opsving, som buldrer frem her efter corona. Det kan ikke være rigtigt, at frygten for at blive beskyldt for at være udlændigepolitiske slappere betyder, at vi i Danmark ikke gør os mere umage for at tiltrække den udenlandske arbejdskraft, som der er kæmpe global konkurrence om, og som vi har så hårdt brug for, hvis vi skal skabe yderligere vækst og innovation i det private erhvervsliv.
* Og så er det helt på månen, at en i forvejen alt for stor offentlig sektor bare får lov til at vokse sig større. Det er den helt forkerte vej for Danmark – og det må stoppe nu, siger formand og politisk leder for Liberal Alliance, Alex Vanopslagh.

Allerede i dag spiller et rekordstort antal udenlandske medarbejdere en afgørende rolle for virksomhedernes muligheder for at skabe vækst og arbejdspladser. I mange tilfælde er det med til at skabe endnu flere job. Dertil kommer de ekstra skatteindtægter fra nye borgere.

Men konkurrencen om den udenlandske arbejdskraft er stor. Flere af de lande, hvor Danmark traditionelt har hentet arbejdskraft fra, har selv udsigt til massiv mangel på kloge hænder og hoveder. Og en lang række lande står i samme situation. Samtidig skal private arbejdsgivere i stigende grad kæmpe med det offentlige om de kvalificerede medarbejdere. Beskæftigelsen i den offentlige sektor er vokset med cirka 28.000 medarbejdere alene siden corona-krisens start.

Liberal Alliance foreslår derfor en akut ændring af beløbsordningen, der bestemmer hvor meget man skal tjene for at må tage et job i Danmark. Samtidig skal deres indføres et øjeblikkeligt ansættelsesstop i stat, regioner og kommuner.

Konkret vil Liberal Alliance:

* Sænke grænsen i beløbsordningen for, hvad man skal tjene for at kunne komme til Danmark fra 445.000 til ca. 230.000 kr. årligt.
* Indføre et øjeblikkeligt ansættelsesstop i hele den offentlige sektor, der i første omgang skal gælde, indtil antallet af ansætte igen er på niveauet fra før corona-krisen.

De to akutte forslag bør vedtages som noget af det første, når Folketinget igen samles, og skal herefter følges af en lang række initiativer, som på den længere bane kan skabe grundlaget for yderligere vækst.

* Vi skal have lavere skatter og bedre velfærd. Og det kan vi få, hvis vi gør det attraktivt for danskerne at arbejde både mere og længere. Derfor skal vi af med Arne-pensionen og gøre det mere attraktivt at blive på arbejdsmarkedet, så vi ikke hiver alt for mange friske ældre ud af arbejdsmarkedet, siger Alex Vanopslagh.

*Kontakt til Alex Vanopslagh kan ske via rådgiver Nicolai Svejgaard Poulsen*

*Mail:* *nicolai.poulsen@ft.dk* *Mobil: 6162 5334*